**Ministru kabineta noteikumu projekta „Grozījums Ministru kabineta 2013.gada 17.decembra noteikumos Nr.1502 „Noteikumi par dabasgāzes apriti un akcīzes nodokļa piemērošanas kārtību”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts kontroles 2014.gada 15.septembra revīzijas ziņojuma Nr.5.1-2-32-1/2013 341.2.ieteikums. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd atbilstoši likuma “Par akcīzes nodokli” (turpmāk – likums) 6.1 panta pirmajai daļai ar akcīzes nodokli apliekama galalietotājiem piegādātā dabasgāze, kas atbilst Kombinētās nomenklatūras kodiem 2711 11 00 un 2711 21 00, izņemot šajā likumā noteiktos gadījumus.Savukārt likuma 6.1 panta otrajā daļā ir minēti gadījumi, kuros Ministru kabineta noteiktajā kārtībā ar nodokli neapliek dabasgāzi.Likuma 15.1 panta pirmās daļas 3.punktā ir noteikta samazinātā akcīzes nodokļa likme (5,65 euro par 1000 m3) dabasgāzei, ja to izmanto par kurināmo rūpnieciskās ražošanas un citos ar ražošanu saistītos procesos, lauksaimniecības izejvielu pirmapstrādes tehnoloģisko iekārtu darbināšanai un tehnoloģiski nepieciešamā klimata nodrošināšanai rūpnieciskās ražošanas un lauksaimniecības izejvielu pirmapstrādes telpās.Ņemot vērā likuma 6.1 panta otrajā daļā un 15.1 panta ceturtajā daļā noteikto deleģējumu ir pieņemti Ministru kabineta 2013.gada 17.decembra noteikumi Nr.1502 “Noteikumi par dabasgāzes apriti un akcīzes nodokļa piemērošanas kārtību” (turpmāk – MK noteikumi Nr.1502).Šobrīd praksē persona, kas izmanto dabasgāzi ar akcīzes nodokļa atbrīvojumu vai ar samazināto akcīzes nodokļa likmi, ne visos gadījumos ir tiešais dabasgāzes galalietotājs likuma un MK noteikumu Nr.1502 izpratnē.Tādējādi Ministru kabinetā noteikumu projektā ir ietverts jauns termins – starpnieks, t.i., persona, kas ieved vai saņem dabasgāzi un saskaņā ar līgumu veic dabasgāzes pārveidi attiecīgajā enerģijas veidā izmantošanai šo noteikumu 3.4., 3.5.apakšpunktā un 4.punktā noteiktajiem mērķiem.Šajā gadījumā uz starpnieku attieksies tie paši nosacījumi, kas uz dabasgāzes galalietotāju, kā arī starpniekam tiek paredzēts noteikt atbildību par dabasgāzes piegādātajam paziņoto un faktiski izlietoto dabasgāzi atbilstoši MK noteikumu Nr.1502 3.4., 3.5.apakšpunktā un 4.punktā noteikajiem mērķiem. Tādējādi uz starpnieku šo noteikumu izpratnē attieksies noteikumu 6., 8., 9., 10., 11., 12., 13., 14., 15., 17. un 18.punkts, kā arī 20.1 punkts, ar kuru tiek papildināti MK noteikumi Nr.1502.Līdz ar to Ministru kabineta noteikumu projekts nodrošinās skaidrus akcīzes nodokļa atbrīvojumu un atvieglojumu piemērošanas nosacījumus gan gadījumos, kad persona saņem dabasgāzi kā galalietotājs, gan gadījumos, kad persona nesaņem dabasgāzi tieši, bet saņem dabasgāzes pārveides procesā iegūto atbilstošo enerģiju no starpnieka izmantošanai MK noteikumu Nr.1502 3.4., 3.5.apakšpunktā un 4.punktā noteikajiem mērķiem. |
| 3. | Projekta izstrādē iesaistītās institūcijas | Finanšu ministrija un Valsts ieņēmumu dienests. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izstrādātais Ministru kabineta noteikumu projekts ir attiecināms uz personām, kas kā galalietotāji saņem dabasgāzi, to saskaņā ar līgumu pārveido un iegūto attiecīgo enerģijas veidu kā starpnieki piegādā personām izmantošanai MK noteikumu Nr.1502 3.4., 3.5.apakšpunktā un 4.punktā noteiktajiem mērķiem.Ministru kabineta noteikumu projekts ir attiecināms arī uz personām, kas izmanto dabasgāzes pārveides procesā iegūto atbilstošo enerģijas veidu MK noteikumu Nr.1502 3.4., 3.5.apakšpunktā un 4.punktā noteiktajiem mērķiem. |
| 2. | Tiesiskā regulējuma ietekme uz tautsaimniecību un administratīvo slogu | Komersanti, kas saņem dabasgāzi kā galalietotāji un saskaņā ar līgumu veic dabasgāzes pārveidi (izmantojot kā kurināmo) attiecīgajā enerģijas veidā, un kā starpnieki piegādā personām, kuri dabasgāzes pārveides procesā iegūto atbilstošo enerģijas veidu izmanto MK noteikumu Nr.1502 3.4., 3.5.apakšpunktā un 4.punktā noteiktajiem mērķiem, varēs piemērot attiecīgi akcīzes nodokļa atbrīvojumu vai samazinātu akcīzes nodokļa likmi dabasgāzei izmantošanai kā kurināmo. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība par noteikumu projekta izstrādi ir informēta. Finanšu ministrijas interneta mājas lapā sadaļā “Sabiedrības līdzdalība”ir ievietota informācija par noteikumu projekta izstrādi. |
| 2. | Sabiedrības līdzdalība projekta izstrādē | Nav attiecināms.  |
| 3. | Sabiedrības līdzdalības rezultāti | Nav attiecināms. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Normatīvā akta izpildi nodrošinās Valsts ieņēmumu dienests savu funkciju ietvaros. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |
| Anotācijas III, IV un V sadaļa – projekts šīs jomas neskar. |
| Finanšu ministra vietā - ekonomikas ministre  | Dana Reizniece-Ozola |

06.10.2015.

694

J.Lukss, 67083846

Juris.Lukss@fm.gov.lv